ટુબી ઓર નોટ ટુ બી(હોવું - ન હોવું) ... શેક્સપિયરના હેમલેટ નાટકના ત્રીજા અંકમાં વપરાયેલ આ સ્વગતોક્તિ દુનિયાભરમાં અસમંજસ અને દ્વિધાની લાગણી દર્શાવવા માટે પ્રસિદ્ધ છે. એવો જ ભાવ અંગ્રેજીમાં લખતા વિક્રમ શેઠે વરસો પહેલાં અનુભવ્યો હતો. વિક્રમ શેઠની બીજી ઓળખ એ પણ કે તેઓ ભારતનાં પ્રથમ મહિલા જસ્ટિસ લીલા શેઠના પુત્ર છે. લેખક-કવિ વિક્રમ શેઠ હાઈલી એજ્યુકેટેડ છે. આજે ૬૩ વરસના વિક્રમ શેઠને કિશોરવયની ઉંમરે છોકરીઓ પ્રત્યે આકર્ષણ તો હતું જ, પણ છોકરાઓ પ્રત્યે પણ આકર્ષણ અનુભવાતું હતું. તે સમયે એમને દ્વિધાનો અનુભવ થયો હતો, કારણ કે એ લાગણીઓને તેઓ સમજી નહોતા શકતા અને ખાળી પણ નહોતા શકતા. એ લાગણીઓને સમજતા અને સ્વીકારતા એમને તો વરસો લાગ્યાં. તેમના આધુનિક શિક્ષિત માતાપિતાને પણ સ્વીકારતા તકલીફ થઈ હતી, એવું તેમણે એક મેગેઝિનને આપેલી મુલાકાતમાં કહ્યું હતું.